SET ปิดพุ่ง 14 จุดตามตปท. สัปดาห์ลุ้น ครม.เคาะแผนกระตุ้นศก.-บจ.ประกาศงบฯ
SET ปิดพุ่ง 14 จุดตามตปท. สัปดาห์ลุ้น ครม.เคาะแผนกระตุ้นศก.-บจ.ประกาศงบฯ
5 ก.พ. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,496.61 จุด เพิ่มขึ้น 13.63 จุด (+0.92%) มูลค่าการซื้อขาย 79,352.02 ล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้สอดคล้องกับตลาดต่างประเทศ โดยตลาดหุ้นในภูมิภาคเอเชียวันนี้แกว่งบวก เช่นเดียวกับตลาดสหรัฐฯที่ปรับขึ้น ตอบรับตัวเลขเศรษฐกิจสหรัฐที่ออกมาดี และเริ่มมีมุมมองการฟื้นตัวเศรษฐกิจในสหรัฐ ส่งผลให้สินทรัพย์เสี่ยงปรับตัวขึ้นมา แม้แต่ราคาน้ำมันก็ปรับตัวขึ้นสะท้อนดีมานด์ที่เข้ามา ส่งผลให้ตลาดมีโมเมนตัมที่ดี
วันนี้ตลาดบ้านเราได้แรงหนุนจากหุ้นในกลุ่มแบงก์ที่ล้อไปกับเศรษฐกิจ และอัตราผลตอบแทนพันธบัตร (Bond yield) สหรัฐที่ปรับตัวขึ้น จากความคาดหวังมาตรการกระตุ้นเศรษฐกิจสหรัฐที่คาดว่าจะมีความคืบหน้า
อย่างไรก็ดี ในช่วงสั้นเม็ดเงินได้ไหลออกไปที่สหรัฐหลังจากที่มีโอกาสที่เศรษฐกิจสหรัฐจะฟื้นตัว และเงินดอลลาร์สหรัฐก็แข็งค่า ประกอบกับเงินเฟ้อ และ Bond yield ก็สูงขึ้น ส่วนบ้านเราเชื่อว่านักลงทุนสถาบันในประเทศจะกลับเข้ามาซื้อได้ในลักษณะค่อย ๆ กลับมาซื้อหลังจากที่ขายไปมากแล้ว
สัปดาห์หน้ายังต้องติดตามความคืบหน้ามาตรการกระตุ้นเศรษฐกิจสหรัฐ และมาตรการกระตุ้นเศรษฐกิจในประเทศที่จะเข้าที่ประชุมคณะรัฐมนตรี (ครม.) เพิ่มเติม รวมถึงติดตามการทยอยประกาศผลประกอบการของบริษัทจดทะเบียนที่จะออกมาหลายบริษัท
ส่วนแนวโน้มการลงทุนในสัปดาห์หน้า นายวิจิตร กล่าวว่า ตลาดฯคงจะแกว่ง Sideway ถึง Sideway up โดยมีแนวรับ 1,480 จุด ส่วนแนวต้าน 1,500-1,515 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BBL มูลค่าการซื้อขาย 4,714.71 ล้านบาท ปิดที่ 123.00 บาท เพิ่มขึ้น 2.50 บาท
PTT มูลค่าการซื้อขาย 4,041.38 ล้านบาท ปิดที่ 39.00 บาท เพิ่มขึ้น 0.75 บาท
KBANK มูลค่าการซื้อขาย 2,346.72 ล้านบาท ปิดที่ 138.00 บาท เพิ่มขึ้น 3.00 บาท
AOT มูลค่าการซื้อขาย 2,311.67 ล้านบาท ปิดที่ 64.00 บาท เพิ่มขึ้น 2.50 บาท
CPALL มูลค่าการซื้อขาย 2,223.14 ล้านบาท ปิดที่ 59.50 บาท เพิ่มขึ้น 1.00 บาท
 